El Barça ha obtingut aquest diumenge una resposta negativa de Xavi Hernández per fer-se càrrec de l’equip immediatament. El club, però, continua buscant recanvi a Ernesto Valverde i ja té un nom a la pole position.

Es tracta de Mauricio Pochettino, entrenador argentí de 47 anys que actualment està sense equip, després d’haver entrenat el Tottenham els últims cinc anys. Pochettino és l’aposta més forta del president Bartomeu, que el considera ara mateix un dels cinc millors tècnics del món. La direcció esportiva també el considera preparat.

Ell es veu capacitat per dirigir l’equip, agitar-lo per afrontar aquest tram final i capaç de capgirar la dinàmica negativa. A més, una part important dels pesos pesants del vestidor veuen amb bons ulls la seva arribada.

Declaracions polèmiques

Pochettino també hauria de capgirar l’opinió dels aficionats que li recordaran unes declaracions contra el Barça ara fa un parell d’anys.

Mai seré entrenador del Barça o de l’Arsenal, perquè estic molt lligat a l’Espanyol i al Tottenham. Prefereixo treballar a la meva granja a l’Argentina abans que entrenar certs clubs Mauricio Pochettino

A l’Espanyol l’argentí hi va jugar un total de 320 partits en dues etapes diferents entre el 1994 i el 2006. A més, va alçar dues Copes del Rei. Després hi va tornar com a entrenador per estrenar-se a les banquetes (2009-2012). Com a tècnic del Tottenham, la temporada passada va classificar l’equip per a la final de la Champions.